José J. Baldoví guanya el Premi d’Investigació Cientificotècnic d'Algemesí amb el seu treball sobre química teòrica i computacional 
06 de abril de 2022

El treball presentat per José J. Baldoví ha aconseguit el primer premi de la XVII edició del Premi d’investigació Cientificotècnic d'Algemesí per a joves menors de 36 anys dotat amb 5.000 euros. Es tracta d’un treball sobre química teòrica i computacional titulat «Disseny químic de materials intel·ligents per a tecnologies quàntiques.»

Així ho ha decidit el jurat del XVII Premi Cientificotècnic «Ciutat d’Algemesí» per a joves investigadors/es, en el que s'han presentat 16 treballs, quatre d’ells procedents de ciutats de la Ribera.

El premi per a joves investigadors/es menors de 26 anys, dotat amb 1.500 euros, ha sigut per a Paula Ruíz Rodríguez pel seu estudi relatiu a la COVID19 «Avaluació genòmica experimental del risc epidemiològic causat per les mutacions emergents en les proteïnes de coberta del virus causant de la COVID19.»

En tercer lloc, el premi a la millor investigación de joves de la Ribera, dotat amb 1.500 euros, ha sigut per a Gerard Duart Celdrán per la seua contribució a l’estudi dels mecanismes per a la mort cel·lular i les seues aplicacions en biologia fonamental en el seu treball «Control de la mort cel·lular programada mitjançant les interaccions entre segments transmembrana, una nova diana terapèutica».

A més el jurat ha concedit tres accèssits amb una dotació de 500 euros a Maria Cabrero Antonino, a Juan Francisco Blàndez Barradas i a Francisco Garnés Portolés. Per últim, s’ha atorgat una menció honorífica, sense dotació econòmica, als treballs presentats per Carles Teruel Ferragud, Belén Llobregat Pajarón, Beatriz Lozano Torres, Cecilia Picazo Campos i Victor Garrigós.

El jurat encarregat d’evaluar les investigacions està compost per l’alcaldessa d’Algemesí, el regidor de Cultura, la regidora de Joventut i per professorat universitari i investigador de prestigi: José Pío, president de l’European Plant Science Organisation (EPSO); José Vicente Castell Ripoll, catedràtic de Bioquímica de la UV; Miguel Angel Miranda, catedràtic de Química de l’Escola d’Ingenieria Industrial de la UPV; José Viña Ribes, catedràtic de Fisiologia de la UV; Salut Botella Grau, professora de Microbiologia de la UPV i Jaume Segura García, professor d’Informàtica de la UV, com a secretari del jurat.

Palma Egido, regidora de Joventut ha destacat la rellevància d’aquests premis per “seguir incentivant l’esperit investigador en la joventut, reconéixer econòmicament el seu esforç i treball i servir d’estímul perquè continuen endavant amb la seua tasca de vital importància per a la ciutadania.” Per la seua banda, el regidor de Cultura, Pere Blanco, ha volgut fer èmfasi que “malgrat la crisi sanitària, o més bé per ella, la investigació i la ciència són cada vegada més imprescindibles, per això des de l'Ajuntament estem decidits a mantenir el camí iniciat en aquest certamen científic que ja va per la seua 17 edició.”

L’acte de lliurament dels premis tindrà lloc en les pròximes setmanes.